TKN สาหร่ายติดคอ..!?
สงสัยว่าสาหร่ายบริษัท เถ้าแก่น้อย ฟู๊ด แอนด์ มาร์เก็ตติ้ง จำกัด (มหาชน)  หรือ TKN จะติดคอนักลงทุนซะแล้ว..!
13 พ.ย. 2562

สำนักข่าวรัชดา
สงสัยว่าสาหร่ายบริษัท เถ้าแก่น้อย ฟู๊ด แอนด์ มาร์เก็ตติ้ง จำกัด (มหาชน)  หรือ TKN จะติดคอนักลงทุนซะแล้ว..!
หลังงบไตรมาส 3/62 ที่เพิ่งประกาศออกมา กำไรสุทธิลดฮวบเหลือแค่ 68 ล้านบาท ลดลง 46.7% จากช่วงเดียวกันของปีก่อนที่มีกำไรสุทธิ 128 ล้านบาท ซึ่งต่ำกว่าที่คาดการณ์กันไว้
โดยก่อนหน้านี้ ประเมินกันว่า อย่างน้อย ๆ  ก็น่าจะได้เห็นตัวเลขกำไรเกิน 100 ล้านบาท
ช่างน่าผิดหวังจริง ๆ..!
ขณะที่รายได้จากการขายก็ลดลง 12.8% เหลือแค่ 1,267 ล้านบาท จากช่วงเดียวกันของปีก่อนที่มีรายได้จากการขาย 1,454 ล้านบาท
ส่งผลให้งวด 9 เดือน กำไรสุทธิเหลือแค่ 248 ล้านบาท ลดลง 42.8% จากช่วงเดียวกันของปีก่อนที่มีกำไรสุทธิ 434 ล้านบาท และมีรายได้จากการขาย 3,850 ล้านบาท ลดลง 4.3% จากช่วงเดียวกันของปีก่อนที่มีรายได้จากการขาย 4,024 ล้านบาท
ทำเอานักลงทุนรู้สึกเซ็งไปตาม ๆ กัน
ตัวการหลักมาจากยอดขายในตลาดต่างประเทศลดลง 20.9 % เหลือแค่ 719 ล้านบาท โดยเฉพาะตลาดจีนที่ TKN หมายมั่นปั้นมือว่าจะเป็นตลาดทำเงิน ซึ่งปัจจุบันคิดเป็นสัดส่วน 35% ของยอดขายรวม ลดลง 16.2%
เนื่องจากช่วงที่ผ่านมา ยังอยู่ระหว่างเปลี่ยนตัวแทนจำหน่ายรายใหม่ ซึ่งคาดว่าจะเริ่มทำการขายได้ตั้งแต่ไตรมาส 4/62 เป็นต้นไป
บวกกับ TKN ยังติดกับดักต้นทุน ไม่ว่าจะเป็นค่าใช้จ่ายทางการลงทุนพัฒนาผลิตภัณฑ์ ค่าการตลาดที่เพิ่มขึ้นจากการรุกทำตลาด ค่าใช้จ่ายในการขยายตลาดใหม่ ๆ เช่น สหรัฐฯ และค่าใช้จ่ายในการเปลี่ยนผู้แทนจัดจำหน่ายในประเทศจีน
รวมทั้งการเปิดร้านข้าวแกงกะหรี่ Hinoya ที่ใช้เงินลงทุนค่อนข้างสูง ซึ่งยังไม่ถึงจุดคุ้มทุน…
ส่งผลให้กำไรขั้นต้นลดลง 19.4% อยู่ที่ 341 ล้านบาท จากช่วงเดียวกันของปีก่อนอยู่ที่ 424 ล้านบาท
โจทย์ของ TKN จึงต้องบริหารจัดการต้นทุนให้ดีกว่านี้…ไม่เช่นนั้นจะเป็นบ่วงฉุดรั้งกำไรไปเรื่อย ๆ
ใครที่แอบหวังจะเห็น TKN กลับมารุ่งเรืองเหมือนในอดีต อาจต้องปิดประตูตายไปก่อน…
เพราะดูแนวโน้มธุรกิจแล้ว ช่วง 1-2 ปีนี้อาจยังไม่สดใส…
เอ๊ะ..! หรือว่าตลาดสาหร่ายจะวายไปแล้ว..อันนี้ก็ไม่รู้สินะ..?
มิหนำซ้ำช่วงที่ผ่านมา กลุ่ม “ครอบครัวพีระเดชาพันธ์” ซึ่งเป็นผู้ถือหุ้นใหญ่ยังทยอยขายหุ้น TKN ออกมาเรื่อย ๆ
โดยเฉพาะ “เสี่ยต๊อบ-อิทธิพัทธ์ พีระเดชาพันธ์” ที่ขายบิ๊กล็อตรับเงินก้อนโตเข้ากระเป๋าตัวเองไป
นี่ไม่นับรวมเหตุการณ์ดราม่าของเสี่ยต๊อบและภรรยาคนสวย ที่เข้ามากระทบหุ้น TKN อีก
ดูแล้วน่าหนักใจแทนผู้ถือหุ้นรายย่อย 13,851 รายจริง ๆ
ว่าแต่ เสี่ยต๊อบ จะไม่ทำอะไรหน่อยเหรอ..?
อย่างน้อย ๆ ก็น่าจะหาทางเรียกความเชื่อมั่นนักลงทุนกลับมาบ้างนะ
ก่อนที่ราคาหุ้น TKN จะเปลี่ยนสถานะเป็นหุ้นต่ำสิบ (ราคาต่ำ 10 บาท)
ถ้าเป็นอย่างนั้นคงไม่ดีแน่ ๆ…
จะเสียชื่อนักธุรกิจหญ่ายยย..ที่ครั้งหนึ่งเคยเป็นไอดอลของคนรุ่นใหม่เอาได้นะ…
…อิ อิ อิ…